Ոեւէ մէկը չի կրնար արդարացնել եկամտահարկի ներկայ այս անարդար դրոյթը, ուր նոյնիսկ ամսական 10,000 կամ 20,000 դրամ եկամուտ ունեցողէն՝ կառավարութիւնը կը գանձէ 2300 կամ 4600 դրամ եկամտահարկ: Կասկած չունիմ, որ օր մը, Հայաստանի մէջ այս փոփոխութիւնը պիտի պատահի, եւ բոլորին եկամուտներէն որոշ գումարէ մը հարկ պիտի չգանձուի, ինչին իբրեւ արդիւնք՝ աղքատները եկամտահարկ պիտի չվճարեն: Ոեւէ մէկը, որ խիղճ ունի, չի կրնար սկզբունքի հիման վրայ այս առաջարկին հակառակ ըլլալ: Ժողովրդավար երկիրի մը մէջ այս տեսակ անարդար հարկ պէտք չէ՛ գոյութիւն ունենայ: Պէտք է պայքարիլ, որպէսզի ներկայ եկամտահարկի այս ծայրայեղ անարդար դրութիւնը փոխուի: